Njemačka i Francuska pozivaju na stvaranje 'euro-vlade' koja bi vodila zajedničku ekonomiju
U njoj bi bili čelnici 17 država koje koriste euro - izjavio je predsjednik Nicolas Sarkozy, nakon susreta s kancelarkom Angelom Merkel
Oliver Roth: "Nadam se da će kancelarka Merkel ostati uporna u svom protivljenju euro-obveznicama. One bi kratkoročno možda stabilizirale burze, ali na duži rok, samo bi im štetile“ Njemačka i Francuska pozivaju na osnivanje izvršnog tijela koje bi upravljalo ekonomijama 17 država euro-zone. Dvije najveće europske ekonomije smatraju da bi do sredine sljedeće godine sve zemlje koje koriste euro trebale usvojiti zakone koji nalažu obavezno uravnoteženje državnog proračuna. Nakon susreta s njemačkom kancelarkom Angelom Merkel, francuski predsjednik Nicolas Sarkozy izjavio je u Parizu da Njemačka i Francuska žele da se osnuje 'istinska europska vlada' koja bi imala glavnu riječ na ekonomskom planu. U njoj bi, prema ovoj zamisli, bili čelnici 17 država koje koriste euro, na čelu bi joj – barem na početku - bio aktualni predsjednik Europske unije Herman Van Rompuy, a nova bi se međudržavna vlada sastajala najmanje dva puta godišnje. Inače, danas su objavljeni podaci koji govore o usporavanju gospodarskog rasta u zemljama koje koriste euro. U drugom poslovnom kvartalu, ekonomije euro-zone imale su rast od samo 0.2 posto – za razliku od prvog kvartala kada je rast bio 0.8 posto. Rast u Njemačkoj bio je u razdoblju od travnja do srpnja samo 0.1 posto. Oliver Roth iz banke Close Brothers Seydler, koja ima sjedište u Frankfurtu, kaže da to nije dobra vijest: "Manji nacionalni proizvod probudio je zabrinutost da bi ekonomska kriza mogla nastupiti u jeku aktualne dužničke krize“. Jedno od predloženih rješenja je izdavanje takozvanih euro-obveznica koje bi jamčile da će dug biti vraćen, a prodavale bi se na burzama. Njihovu isplatu investitorima jamčila bi cijela euro-zona, a ne pojedine, zadužene države. Njemačka se međutim protivi toj ideji. Kako javlja londonska dopisnica Glasa Amerike Saleh Hennessy, Oliver Roth smatra da je Njemačka u pravu. "Nadam se da će kancelarka Merkel ostati uporna u svom protivljenju euro-obveznicama. One bi kratkoročno možda stabilizirale burze, ali na duži rok, samo bi im štetile“ - izjavio je Oliver Roth. Velike ekonomije euro-zone, pogotovo Njemačka, već su financijski pomogle najzaduženijim, manjim članicama – Grčkoj, Irskoj i Portugalu. Neki se pribojavaju da Italija i Španjolska, dvije od većih europskih ekonomija, kreću pravcem Grčke. Uz to, postoji zabrinutost u vezi s francuskim državnim financijama. Analitičari se pribojavaju da se dužnička kriza, koja je počela na marginama euro-zone, seli u njezino središte. Jedan od najvećih svjetskih investitora, George Soroš, smatra da će euro biti spašen tek ako se uvedu značajne promjene. On je u intervjuu za BBC izjavio da smatra da su euro-obveznice pravo rješenje: "Euro mora profunkcionirati. Da bi se to dogodilo, vrlo zadužene zemlje poput Španjolske i Italije moraju refinancirati svoj nacionalni dug po razumnoj kamatnoj stopi. To je najbolje učiniti uz pomoć euro-obveznica“.